作者：李曾伯
词牌/韵律：沁园春

paragraphs: 天目山房，洪崖老仙，亲授一灯。
自檄草参筹，宾筵领袖，鼎梅助味，省闼权衡。
华国文章，立朝风力，犹有老成人典刑。
如公样，盍夜趋宣室，昼对延英。
乘轺惠我湘民。
作翼轸中间一福星。
正千飕漕玉，张颐西峤，单车把绣，将指南闽。
过阙留中，历阶而上，方值汉朝更化新。
南中事，若君王问及，老弗能胜。